U skladu s člankom 84. Zakona o proračunu (Narodne novine br. 144/21), te čl. 42 Pravilnika o polugodišnjem i godišnjem izvještaju o izvršenju proračuna i financijskog plana (Narodne novine br. 85/23),  ravnateljica Dječjeg vrtića Ivančice Ivanec, uz Prijedlog polugodišnjeg izvještaja o izvršenju financijskog plana Dječjeg vrtića Ivančice Ivanec za razdoblje 01.01. 2026.-30.06.2026. donosi:

OBRAZLOŽENJE POLUGODIŠNJEG IZVJEŠTAJA O IZVRŠENJU FINANCIJSKOG PLANA DJEČJEG VRTIĆA  IVANČICE  IVANEC 
OD 01.01. - 30.06.2026. GODINE

ZAKONSKA OSNOVA
Temeljem odredbi članka 86. Zakona o Proračunu („Narodne novine“ broj 144/21.), ravnateljica podnosi Upravnom vijeću Dječjeg Ivančice Ivanec na donošenje Polugodišnji izvještaj o izvršenju Financijskog plana Dječjeg vrtića Ivančice Ivanec za razdoblje od 01. siječnja 2026. do 30. lipnja 2026. godine.
Polugodišnji izvještaj o izvršenju Financijskog plana Dječjeg vrtića Ivančice Ivanec za razdoblje od 01. siječnja do 30. lipnja 2026. godinu izrađen je sukladno Pravilniku o polugodišnjem i godišnjem izvještaju o izvršenju proračuna („Narodne novine“ broj 85/23.). 
Polugodišnji  izvještaj o izvršenju financijskog plana sukladno Pravilniku sadrži opći dio, posebni dio, obrazloženje i posebne izvještaje.
 Opći dio polugodišnjeg izvještaja o izvršenju financijskog plana sadrži:
· Sažetak Računa prihoda i rashoda i Računa financiranja 
· Račun prihoda i rashoda
· Račun financiranja
U navedenim se izvještajima pokazuje koliko je izvršen usvojeni financijski plan te prati ostvarenje i izvršenje planskih pozicija. Kroz indeks postotka  prati se odnos ostvarenja prethodne godine u odnosu na tekući plan ili izvorni financijski plan odnosno rebalans, te odnos izvršenja prvog polugodišta tekuće i prethodne godine.
Račun prihoda i rashoda iskazan je prema ekonomskoj klasifikaciji i izvorima financiranja, a rashodi dodatno još i prema funkcijskoj klasifikaciji.
U izvještajima se iznosi izvršenje prethodne i tekuće godine te se iskazuju do razine odjeljka, a izvorni plan, rebalans i tekući plan do razine skupine ekonomske klasifikacije i izvora financiranja.
Dječji vrtić „Ivančice“ Ivanec nema iskazan Račun financiranja budući se nije zaduživao.
Posebni dio polugodišnjeg izvještaja o izvršenju financijskog plana iskazan je po programskoj klasifikaciji na način da je prikazani program podijeljen na sve aktivnosti prema ekonomskoj klasifikaciji i izvorima financiranja prema metodologiji kakva je primijenjena i u općem dijelu polugodišnjeg izvještaja o izvršenju financijskog plana.
Sukladno odredbama Pravilnika o polugodišnjem i godišnjem izvještaju o izvršenju proračuna i financijskog plana, Dječji vrtić „Ivančice“ Ivanec obvezan je uz Obrazloženje izraditi Posebne izvještaje koji su prikazani uz Prijedlog polugodišnjeg izvještaja o izvršenju Financijskog plana za razdoblje 01.01.2026.-30.06.2026.
Obrazloženje polugodišnjeg izvještaja o izvršenju financijskog plana sadrži  obrazloženje općeg  dijela izvještaja o izvršenju financijskog plana.


I. OPĆI DIO
Sažetak Računa prihoda i rashoda 
Sažetak Računa prihoda i rashoda daje pregled ostvarenih prihoda i rashoda te iskazanog rezultata poslovanja u razdoblju od 01. siječnja do 30. lipnja 2026. godine. 
U navedenom razdoblju ostvareni su ukupni prihodi poslovanja u iznosu od 1.045.731,62 EUR, dok su ukupni rashodi ostvareni u iznosu od 1.137.034,64 EUR, čime je ostvaren manjak prihoda poslovanja u iznosu od 91.303,02 EUR. 
U odnosu na tekući plan Dječjeg vrtića „Ivančice“ Ivanec za 2026. godinu ostvareno je 44,18% ukupno planiranih prihoda te 48,27% ukupno planiranih rashoda.  
Usporedbom izvršenja prethodne i tekuće godine utvrđen je ukupni porast prihoda za 11,54 % te ukupan rast rashoda za 28,91%.
Na dan 1. siječnja 2026. godine Dječji vrtić „Ivančice“ Ivanec iskazao je preneseni višak prihoda poslovanja iz prethodne godine u iznosu od 39.572,15 EUR, koji će se rasporediti sukladno Odluci o raspodjeli rezultata poslovanja za 2025. godinu, te uključiti u prve izmjene i dopune Financijskog plana Dječjeg vrtića „Ivančice“  Ivanec za 2026. godinu.
Prihodi poslovanja ostvareni su u iznosu od 1.045.731,62 EUR.
Konto 63 - Pomoći iz inozemstva i  od subjekata unutar općeg proračuna
U razdoblju od 01.01.2026. - 30.06.2026. ostvarene tekuće pomoći iz inozemstva i od subjekata unutar općeg proračuna iznose 15.474,33 EUR, što je 44,21% u odnosu na plan. 
U izvještajnom razdoblju Dječji vrtića „Ivančice“ ostvaruje prihode u iznosu od 12.464,89 EUR za sufinanciranje smještaja djece iz drugih općina i gradova, koji druge općine i gradovi uplaćuju na jedinstveni račun nadležnog proračuna te je izvršeno 35,61% plana.
Pomoći koje se odnosi se na prihode od Ministarstva znanosti, obrazovanja i mladih za sufinanciranje programa predškole za djecu predškolske dobi te za subvencioniranje roditeljskog udjela za djecu pripadnika nacionalnih manjina ostvarene su u iznosu od 2.709,44 EUR, što je 7,74% plana.
U prvom izvještajnom razdoblju ostvarene su donacije u iznosu od 300,00 EUR.
Konto 64 - Prihodi od imovine
Prihodi od imovine nisu ostvareni u ovom izvještajnom razdoblju.
Konto 65 - Prihodi od upravnih i administrativnih pristojbi, pristojbi po posebnim propisima i naknada
Prihodi od upravnih i administrativnih pristojbi, pristojbi prema posebnim propisima i naknada ostvareni su u iznosu od 202.134,20 EUR, što je 43,25% u odnosu na plan.
Ostvareni prihodi odnose se na prihode od sufinanciranja cijene vrtića od strane roditelja djece koja koriste usluge vrtića u iznosu od 196.318,20 eura, što je za 12,55% više u odnosu na isto razdoblje prethodne godine,  prihode od prehrane zaposlenika u iznosu od 4.526,00 eura, dok je 660,00 eura realizirano s osnova sufinanciranja troškova pedagoške pratnje od strane putničke agencije Varaždintours d.o.o.
U odnosu na isto izvještajno razdoblje prethodne godine prihodi su povećani (indeks 115,89), što je posljedica bolje naplate potraživanja od strane roditelja korisnika vrtića. Dodatno povećanje prihoda proizlazi iz proširenja kapaciteta matičnog vrtića, budući da je u 2025. godini uvedena jedna nova odgojno-obrazovna skupina predškolskog uzrasta, čime je popunjenost kapaciteta vrtića 100%,  te je otvorena podružnica vrtića u Radovanu, u kojoj je upisano ukupno 82. djece.

Konto 66 - Prihodi od prodaje proizvoda i robe te pruženih usluga, prihodi od donacija 
Ostvareni prihodi odnose se na prihode od pružanja usluga igraonica u vrtiću u iznosu od 9.329,70 EUR, što čini 42,41% plana te tekuće donacije trgovačkih društava i pravih osoba u iznosu od 1.800,00 eura, što je 8,18% u odnosu na planirano.
Ovi prihodi ostvareni su na razini 50,59% plana. 
Konto 67 - Prihodi iz nadležnog proračuna i od HZZO-a temeljem ugovorenih obaveza
Na ovoj stavci planirani je iznos od 1.842.675,00 EUR, a odnosi se na prihode iz nadležnog proračuna  za financiranje rashoda za zaposlene u iznosu od 1.792.675,00 EUR te za sufinanciranje rashoda za nabavu nefinancijske imovine u iznosu od 50.000,00 EUR. 
Prihodi iz nadležnog proračuna za sufinanciranje redovne djelatnosti vrtića ostvareni su u iznosu od 816.993,39 EUR, što je povećanje za 9,21% u odnosu na isto razdoblje prethodne godine te čine 44,34% plana.
Ovi prihodi odnose se na financiranje plaća i drugih materijalnih prava zaposlenika. 
Rashodi poslovanja ostvareni su u iznosu od 1.137.034,64 EUR.
Konto 31 Rashodi za zaposlene
Rashodi za zaposlene ostvareni su u iznosu od 967.490,46 EUR, što čini 47,40 % plana na toj poziciji te su ovi rashodi viši za 29,34% u odnosu na isto razdoblje prošle godine. Strukturu rashoda za zaposlene čine bruto plaće djelatnika, doprinosi na plaće te ostali rashodi za zaposlene.
Troškovi plaća za redovan rad u odnosu na prethodno razdoblje povećali su se zbog zapošljavanja dodatnih djelatnika. U prošlom izvještajnom razdoblju zaposleno je 69 djelatnika, a zaključno s 30. lipnja 2026. u vrtiću je zaposleno 76 djelatnika. Broj djelatnika povećao se zbog potreba novootvorenog vrtića u Radovanu, kao i zbog početka rada nove skupine u matičnom vrtiću u Ivancu. 
U razdoblju od 01.01.- 30.06.2026.  godini došlo je do povećanja osnovice za izračun plaće, što se odrazilo i na sredstva primljena iz nadležnog proračuna.
Konto 32 - Materijalni rashodi
Materijalni rashodi ostvareni su u iznosu od 166.533,65 EUR, čime je realizirano 54,05% planiranih rashoda na ovoj skupini. U razdoblju od 01.01.2026 - 30.06.2026. godine u odnosu na isto razdoblje prethodne godine, materijalni rashodi povećani su za 25,11%. Ovo povećanje posljedica je porasta cijena na tržištu, kao i otvaranja područnog vrtića u Radovanu i proširenja kapaciteta matičnog vrtića za jednu odgojnu skupinu.
U strukturi materijalnih rashoda najznačajniji su rashodi za troškove prijevoza zaposlenika na posao i s posla. Ovaj trošak povećan je za 55,41%, zbog većeg broja zaposlenika putnika i povećanja cijene autobusnih karata u međugradskom prijevozu. U ovoj skupini porast bilježe i rashodi za stručno usavršavanje zaposlenika. U ovom izvještajnom razdoblju održane su 4 edukacije/seminari/radionice za odgajatelje i stručne suradnike.
Ukupni rashodi za materijal i energiju  porasli su za 20,41% u odnosu na prethodno izvještajno razdoblje. U tu skupinu rashoda spadaju namirnice za osiguravanje dnevnih obroka djece, materijal i sredstva za čišćenje i održavanje, uredski materijal, usluge opskrbe plina i električne energije, materijal i dijelovi za tekuće i investicijsko održavanje vrtićkih objekta te sitni inventar. Na ovoj stavci troška zabilježen je porast troška električne energije, a što je posljedica ugradnja sustava dizalice topline u DV Radovan. 
Ukupni rashodi za usluge povećani su za 3% u odnosu na prethodno izvještajno razdoblje.
U odnosu na isti period prethodne godine porast bilježe rashodi za usluge tekućeg i investicijskog održavanja od 38,72%, a odnose se na usluge redovitog održavanja objekta vrtića u Ivancu i Radovanu. Obavljeni su i svi atesti plinodojava kao i sredstva za rad. U istom periodu došlo je do povećanja komunalnih usluga za 56,72%, a što je vezano uz uslugu pražnjenja sabirne jame u vrtiću Radovan te uslugu opskrbe vodom. Porast rashoda je i na kontu Zdravstvene i veterinarske usluge zbog zapošljavanja novih djelatnika koji su obavili prvi zdravstveni pregled i periodični pregledi za stalno zaposlene djelatnike.
Ostali nespomenuti poslovni rashodi veći su za 39,52% u odnosu na prethodno izvještajno razdoblje. Na ovoj stavci povećanje troškova evidentiraju premije osiguranja ostale imovine i premije osiguranja zaposlenika, koje su plaćene u cijelom iznosu ugovorenog iznosa, kao i novčana naknada poslodavca za nezapošljavanje osoba s invaliditetom.
Konto 34 - Financijski rashodi
Financijski rashodi planirani su u iznosu 300,00 EUR, a realizirani su u iznosu od 66,28 EUR, što je 22,09% plana. Ovi rashodi odnose se na rashode za bankarske usluge i usluge platnog prometa.
Konto 42 - Rashodi za nabavu proizvodne dugotrajne imovine
Rashodi na nabavu proizvodne dugotrajne imovine planirani su u iznosu od 7.100,00 EUR, a realizirani su u iznosu od 2.944,25 EUR, što je 41,47% plana. Nabavljena je gulilica krumpira i štapni mikser za potrebe kuhinje te Lenovo monitor i HP printer za potrebe uredskog poslovanja.

Konto 45 - Rashodi za dodatna ulaganja na nefinancijskoj imovini
Rashodi za dodatna ulaganja na nefinancijskoj imovini planirani su u iznosu od 50.000,00 EUR te će se realizirati u narednom periodu za obnovu kupaonice u vrtićkoj skupini i za nabavu pergola. 
U Tabeli 2. prikazani su prihodi i rashodi prema izvorima financiranja izvršeni u razdoblju od 01. siječnja 2026. do 30. lipnja 2026. godine. 
Za izvršenje rashoda planirani su izvori financiranja koje čine prihodi iz kojih se podmiruju rashodi za određene vrste i namjene.  
Sveukupni prihodi izvršeni su u ukupnom iznosu od 1.045.731,62 EUR što je 44,18% u odnosu na plan i to kako slijedi:  
· Opći prihodi i primici u iznosu od 739.910,07 EUR ili 44,64% plana
· Vlastiti prihodi u iznosu od 9.329,70 EUR ili 54,88% plana
· Prihodi za posebne namjene u iznosu od 202.134,20 EUR ili 43,25% plana 
· Pomoći u iznosu od 92.557,65 EUR ili 42,07% plana
· Donacije u iznosu od 1.800,00 EUR ili 36,00% plana
Sveukupni rashodi izvršeni su u ukupnom iznosu od 1.137.034,64 EUR  što je 47,25% u odnosu na plan i to kako slijedi:  
· Opći prihodi i primici izvršeni su u iznosu od 795.248,27 EUR  ili 47,97% plana
· Vlastiti prihodi i iznosu od 14.859,32 EUR ili 72,56% plana
· Prihodi za posebne namjene u iznosu od 203.994,43 EUR ili 42,15% plana
· Pomoći u iznosu od 120.425,19 EUR ili 50,36% plana
· Donacije u iznosu od 2.507,43 EUR ili 46,37% plana





II. POSEBNI DIO
U posebnom dijelu Polugodišnjeg izvještaja o izvršenju Financijskog plana za razdoblje od 01.siječnja do 30. lipnja 2026. godine prikazano je izvršenje rashoda i izdataka prema programskoj klasifikaciji.
Program 6201 predškolski odgoj i obrazovanje sastoji se od aktivnosti A620101 Redovna djelatnost Dječjeg vrtića Ivančice.
Aktivnost A620101 Redovna djelatnost Dječjeg vrtića Ivančice.
Obuhvaća prihode i rashode za održavanje desetosatnog programa vrtića i jaslica, provođenja programa predškole, kraćih programa igraonice, programa ranog učenja engleskog jezika i programa ritmike i plesa te integraciju djece s teškoćama u razvoju.
Desetosatnim programom vrtića i jaslica osigurava se cjelodnevna skrb i odgoj djece predškolske dobi. Cilj je programa pružiti sigurno okruženje, poticati socijalni i emocionalni razvoj djeteta, razvijati motoričke vještine te poticati kreativnost i rani razvoj intelektualnih sposobnosti, a sve u uvjetima koji su posebno prilagođeni djeci rane i predškolske dobi. 
Program predškole priprema djecu za školu kroz razvoj kognitivnih vještina, predčitalačkih i predmatematičkih vještina, razvoja motorike te grafomotorike te razvoj socijalnih vještina i samostalnosti potrebnih za uspješan početak školskog obrazovanja.
 Kraći programi opće igraonice pružaju priliku djeci za slobodnu igru i istraživanje, potičući socijalizaciju, kreativnost i razvoj motoričkih vještina. Program ranog učenja engleskog jezika ima za cilj pružiti djeci osnovne vještine i rječnik engleskog jezika kroz igru i zabavne aktivnosti, što može olakšati kasnije učenje jezika. Cilj programa ritmike i plesa je potaknuti razvoj motoričkih vještina, ritma, koordinacije te izražavanja kroz pokret. Također, doprinosi i djetetovom samopouzdanju i osjećaju vlastitog tijela.
Kontinuirano se trudimo poboljšati programe koje nudimo prateći nove spoznaje u području pedagogije i dječje psihologije kao i suvremenih pristupa u odgoju i obrazovanju djece te raznovrsnim didaktičkim sredstvima i pomagalima.
Prvenstveno nam je u interesu osigurati da vrtić ima dovoljno stručnog i kvalificiranog osoblja koje može pružiti visokokvalitetnu skrb i obrazovanje djece. Valja istaknuti kako su svi djelatnici dužni stručno se usavršavati kroz individualne i grupne oblike stručnog usavršavanja u Ustanovi i izvan nje. Osim kvalificiranog osoblja, programe nastojimo unaprijediti koristeći individualizirani pristup. Odgojno-obrazovni djelatnici prilagođavaju programe kako bi više uzimali u obzir individualne potrebe i interese svakog djeteta.
Jedna od važnih sastavnica u odgoju i obrazovanju jeste partnerski odnos s roditeljima, odnosno s obitelji djeteta koje polazi jaslice ili vrtić. Cilj nam je uključiti roditelje u proces odgoja i obrazovanja djece, pružiti im informacije i podršku te poticati kvalitetnu suradnju. 
Kako bismo efikasno unaprijedili naše programe, u vrtiću se provodi kontinuirana evaluacija svih programa, procjenjuje se učinkovitost programa kroz povratne informacije od djece, roditelja i zaposlenika te se programi prilagođavaju prema potrebama i povratnim informacijama. Na tragu toga, cilj nam je osigurati siguran, poticajan i ugodan prostor za igru i učenje te ga opremiti raznovrsnom i kvalitetnom opremom koja potiče cjelokupni razvoj djece.
Integracija djece s teškoćama u razvoju.
Vrtić promiče inkluzivno okruženje u kojem se sva djeca doživljavaju kao jednako važna i dobivaju podršku koja im je potrebna za sudjelovanje u svakodnevnim aktivnostima.
Za djecu s teškoćama u razvoju vrtić razvija individualne planove podrške koji se prilagođavaju specifičnim potrebama svakog djeteta, uz sudjelovanje roditelja, stručnih suradnika i odgojitelja. Odgojitelji i asistenti primaju savjete i smjernice o inkluziji i specifičnostima rada s djecom s teškoćama u razvoju kako bi bili osposobljeni pružiti im adekvatnu podršku i razumijevanje.
Vrtić također prilagođava i materijale, igre i aktivnosti kako bi odgovarali različitim potrebama djece, omogućavajući im da se osjećaju uključeno i uspješno sudjeluju.
Kroz edukaciju i senzibilizaciju ostale djece, vrtić stvara prihvatljivo okruženje u kojem se različitosti cijene i poštuju. Vrtić surađuje s obiteljima djece s teškoćama u razvoju kako bi razumio njihove potrebe i osigurao kontinuiranu podršku i komunikaciju te s lokalnim institucijama i organizacijama kako bi pružio dodatne resurse i podršku za djecu s teškoćama u razvoju i njihove obitelji. 
Ukupni rashodi za aktivnost Redovna djelatnost vrtića u razdoblju od 01.01.-30.06.2026. iznose 1.137.034,64 EUR, što je 47,25% plana.
Pokazatelj uspješnosti provedbe programa je 100%-tna popunjenost kapaciteta vrtića upisanom djecom, čime se osigurava dostupnost usluga ranog i predškolskog odgoja za potrebe lokalne zajednice.
Aktivnost A620101 Redovna djelatnost Dječjeg vrtića Ivančice se financira iz Izvora 1.1.1. Opći prihodi i primici, Izvora 5.0.11 Pomoći iz državnog proračuna kroz opće prihode i primitke, Izvor 3.1.2. Prihodi od obavljanja vlastitih djelatnosti, Izvor: 4.3.6. Prihodi od sufinanciranja cijene usluge, Izvor 5.2.1. Ostale pomoći - drugi proračuni te Izvor 6.1.2. Donacija od fizičkih osoba.

III. POSEBNI IZVJEŠTAJI O IZVRŠENJU FINANCIJSKOG PLANA

3.1.  Izvještaj o zaduživanju na domaćem i stranom tržištu kapitala
Dječji vrtić Ivančice u razdoblju od 1.1. do 30.06.2026. godine nije se zaduživao na domaćem i   stranom tržištu kapitala. 
3.2. Izvještaj o korištenju sredstava fondova Europske unije
Dječji vrtić Ivančice u razdoblju od 1.1. do 30.06.2026. godine nije koristio sredstva fondova Europske unije.
3.3.  Izvještaj o danim zajmovima i potraživanjima po danim zajmovima
Dječji vrtić Ivančice u razdoblju od 1.1. do 30.06.2026.godine nije davao zajmove. Nije ih niti davao prijašnjih godina te nema iskazivanih potraživanja po danim zajmovima.
3.4.  Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova
Dječji vrtić Ivančice u razdoblju od 1.1. do 30.06.2026. godine ima iskazana slijedeća potraživanja:
· potraživanja za naknada za bolovanje i zdravstvene preglede zaposlenika na teret HZZO-a u iznosu 17.311,17 EUR
· potraživanja za predujmove u iznosu od 587,90 EUR
· potraživanja za pomoći proračunskim korisnicima kojima nije nadležan u iznosu od 6.104,52 EUR
· potraživanja za upravne i administrativne pristojbe, uplate od roditelja za djecu u vrtiću Ivanec         48.340,98 EUR. 
· potraživanja za prihode od pružanih usluga- igraonice 590,00 EUR.

Ukupna potraživanja na dan 30.06.2026. iznose 71.752,94 EUR
Stanje dospjelih obaveza na dan 30.06.2026.godine iznose 172.291,99 EUR
 
v.d. Ravnatelja:
Nikolina Bujanić
	
	  	
